Maia, fetița aruncată de mama ei din taxi, a avut parte de un destin dramatic. După ce, la un an și jumătate, a fost la un pas de moarte, micuța a rămas în grija tatălui ei. Acum, ea a rămas orfană de ambii părinți.
În 2012, o femeie de 40 de ani, Anița B., fost grefier la Curtea de Apel Oradea, a fost reținută de poliție sub acuzația că ar fi vrut să-și ucidă fetița, în vârstă de un an și jumătate. Femeia venise la București cu trenul și comandase un taxi de la Gara de Nord. După ce a ajuns pe Podul Grant, ea a deschis portiera mașinii și și-a aruncat copilul.
Martorii au relatat o scenă desprinsă parcă dintr-un film de groază. Copilul a zburat din mașină și a căzut pe asfalt, fiind la un pas să fie zdrobit de autoturismul care venea din spate. Șoferul a evitat producerea unei tragedii, după ce a tras de volan în ultima fracțiune de secundă.
“Femeia a deschis portiera şi a aruncat copilul ca pe o minge de rugby. Copilul a aterizat pe burtică şi puţin a lipsit să nu-l calce maşina care venea din spate. Iar femeia îmi spunea că ele două nu sunt din filmul ăsta, ci că joacă într-un thriller!”, a povestit șoferul de taxi.
Copilul a scăpat ca printr-un miracol, cu doar câteva escoriații faciale și un traumatism cranio-cerebral minor. El a fost dusă la spital pentru îngrijiri, după care a rămas în grija tatălui.
La sosirea agenților de poliție, femeia delira, așa că nu i s-au putut lua declarații. Agenții au reținut-o pe fosta grefieră și au condus-o la Spitalul de Neuropsihiatrie ”Alexandru Obregia”, unde i s-a pus diagnosticul temporar de episod psihotic acut. ”Are un comportament halucinator delirant acut, ce necesită monitorizare permanentă”, spunea Rodica Năstase, purtător de cuvânt al unității medicale.
Cercetată pentru tentativă de omor, femeia a scăpat de închisoare, după ce medicii au stabilit că nu avea discernământ în momentul comiterii faptei. În schimb, procurorii au solicitat internarea nevoluntară a acesteia, lucru care s-a și întâmplat.
Ulterior, la solicitarea DGASPC, femeia a pierdut custodia, iar fetița a fost încredințată tatălui său, Radu Ovidiu B., care a primit drepturi exclusive a minorei. Acesta a povestit că a avut o relație de două luni și jumătate cu fosta grefieră, pe care a cunoscut-o pe internet.
Cei doi s-au întâlnit doar de patru-cinci ori, timp în care femeia nu și-a dezvăluit niciodată adevărata identitate. După nașterea fetiței, mama l-a înștiințat printr-un email că este părintele unei fetițe, moment în care a mers la starea civilă și și-a recunoscut copilul.
După câteva luni, femeia și-a înaintat demisia și a început să aibă un comportament bizar. ”A început să mă sune și să îmi spună că vreau să ucid copilul și că pun oameni să o urmărească și să o otrăvească pe cea mică”, a dezvăluit tatăl.
Atunci s-a aflat că Anița B. mai fusese internată de două ori la un spital de boli psihice, în cursul anului 2010, iar după ce a fost externată, a refuzat să mai urmeze tratamentul. Anterior incidentului de pe Podul Grant, femeia mai avusese două tentative de a-și ucide fetița.
Au urmat câțiva ani în care fetița a rămas cu tatăl ei, care a încercat să se ocupe cum știa mai bine de creșterea și educația ei. În 2015, bărbatul a dezvăluia că ”au mai trecut coșmarurile”, și că a dus-o pe micuță să-și cunoască mama, la spitalul de psihiatrie.
“Au stat de vorbă, s-au jucat, apoi am mers și la rudele ei, care ne-au primit foarte bine. Am mai fost la ea și anul trecut de ziua ei. Este mama ei și e normal să o vadă, măcar de ziua ei”, a povestit bărbatul pentru Cancan.
Lucrurile s-au schimbat în octombrie 2021, când Maia avea să treacă printr-o nouă traumă. Atunci, Ovidiu, tatăl fetiței, a decedat, iar copilul, ajuns la zece ani, a ajuns în grija bunicilor paterni.
Totuși, exista în continuare temerea că într-o bună zi, mama copilului va veni la ușa lor și va cere copilul. După mai bine de un an, bunicii s-au hotărât să meargă în instanță și să solicite tutela copilului.
”În motivarea cererii, reclamanţii au precizat, în esenţă, că tatăl minorei a decedat la data de 29.10.2021. Mama minorei este o persoană cu afecţiuni psihice, fiind diagnosticată cu schizofrenie paranoidă, încercând chiar să o ucidă pe minoră de trei ori până în prezent.
Întrucât aceasta a comis o tentativă de omor asupra minorei, prin hotărâre judecătorească s-a stabilit ca autoritatea părintească asupra minorei să se exercite exclusiv de către tată. Cum tatăl minorei a decedat, iar mama minorei nu îşi poate asuma statutul de părinte, reprezentând chiar un pericol pentru minoră, se impune ca reclamanţii să exercite autoritatea părintească asupra acesteia din urmă, şi, pe cale de consecinţă, minora să locuiască cu aceştia.
Reclamanţii au dezvoltat o puternică legătură de afecţiune şi ataşament cu minora, fiind singurele persoane care îi oferă acesteia condiţiile necesare pentru o dezvoltare armonioasă”, se arată în motivarea cererii, potrivit FANATIK.
Doar că aici urma să se producă un nou șoc. Judecătorii timișoreni au citat-o pe mama fetei, însă cererea de chemare în judecată nu a putut fi înmânată femeii, pentru că aceasta tocmai decedase. Mai exact, mama a murit în decembrie 2022, la exact patru zile după ce bunicii au înaintat acțiunea în instanță.
Drept urmare, bunicii au obținut tutela fetiței abia după o nouă solicitare în instanță, admisă de magistrații de la Judecătoria Timișoara în mai 2023. În prezent, Maia are 13 ani și locuiește cu bunicii.